**Ministru kabineta noteikumu projekta**

**“Elektroniskās identifikācijas uzraudzības komitejas nolikums”
sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta (turpmāk – MK) noteikumu projekts “Elektroniskās identifikācijas uzraudzības komitejas nolikums” izstrādāts, pamatojoties uz:1. MK 2015. gada 3. februāra sēdes protokola Nr. 6 27. § (turpmāk – MK sēdes protokols), ar kuru pieņemts zināšanai informatīvais ziņojums “Par kompetento un atbildīgo iestādi, kura nodrošinās kvalificētu un kvalificētu paaugstinātas drošības elektroniskās identifikācijas pakalpojumu sniedzēju uzraudzību” (turpmāk – informatīvais ziņojums);
2. Fizisko personu elektroniskās identifikācijas likuma 17. panta septīto daļu.
 |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | MK sēdē tika pieņemts lēmums izveidot aizsardzības ministra pakļautībā vienotu, koleģiālu uzraudzības institūciju (turpmāk – Komiteju) informatīvajā ziņojumā noteikto funkciju un uzdevumu veikšanai.Lai Komiteja varētu īstenot tās funkcijas un uzdevumus, tai nepieciešams plašs kompetenču spektrs, tādēļ Komitejas sastāvā ietilpst šādu institūciju pārstāvji:1. Aizsardzības ministrijas (turpmāk – AM) valsts sekretārs;
2. Satiksmes ministrijas (turpmāk – SM) valsts sekretārs;
3. Tieslietu ministrijas (turpmāk – TM) valsts sekretārs;
4. Vides aizsardzības un reģionālās attīstības ministrijas (turpmāk – VARAM) valsts sekretārs;
5. Iekšlietu ministrijas (turpmāk – IeM) valsts sekretārs;
6. Datu valsts inspekcijas (turpmāk – DVI) vadītājs;
7. Latvijas Universitātes aģentūras “Latvijas Universitātes Matemātikas un informātikas institūts” struktūrvienības Informācijas tehnoloģiju drošības incidentu novēršanas institūcijas (turpmāk – CERT.LV) vadītājs.

 Informatīvais ziņojums nosaka, ka Komitejai jānodrošina:1. kvalificētu un kvalificētu paaugstinātas drošības elektroniskās identifikācijas pakalpojumu sniedzēju uzraudzība, uzraudzību regulē Fizisko personu elektroniskās identifikācijas likums;
2. kvalificētu uzticamības pakalpojumu sniedzēju uzraudzība, uzraudzību regulē Eiropas Parlamenta un Padomes 2014. gada 23. jūlija regula (ES) Nr. 910/2014 par elektronisko identifikāciju un uzticamības pakalpojumiem elektronisko darījumu veikšanai iekšējā tirgū un ar ko atceļ Direktīvu 1999/93/EK (turpmāk – regula);
3. uzticamu sertifikācijas pakalpojumu sniedzēju uzraudzība, uzraudzību regulē Elektronisko dokumentu likums;
4. interneta privāto tīklu un informācijas sistēmu drošība, to nākotnē regulēs Tīklu un informācijas drošības direktīva.

Pašreiz Komiteja tiek veidota, pamatojoties uz Fizisko personu elektroniskās identifikācijas likumu attiecībā uz kvalificētu un kvalificētu paaugstinātas drošības elektroniskās identifikācijas pakalpojumu sniedzēju uzraudzību un reģistrēšanu. Saskaņā ar Fizisko personu elektroniskās identifikācijas likumu Komitejas pienākumos ietilps šādas pamatfunkcijas:1. elektroniskās identifikācijas pakalpojuma sniedzēja iesniegto dokumentu pārbaude;
2. lēmuma pieņemšana par elektroniskās identifikācijas pakalpojuma sniedzēja un tā sniegtā pakalpojuma reģistrēšanu reģistrā vai atteikumu reģistrēt reģistrā;
3. ekspertu, kuri pārbauda kvalificēta vai kvalificēta paaugstinātas drošības ekelektroniskās identifikācijas pakalpojuma sniegšanas informācijas sistēmu, iekārtu un procedūru drošību, iekļaušana Komitejas apstiprinātajā ekspertu sarakstā.

Komitejas sastāvā esošie locekļi īsteno Fizisko personu elektroniskās identifikācijas likumā noteiktās uzraudzības institūcijas funkcijas un uzdevumus, t.i., pieņem lēmumus tikai attiecībā uz kvalificētiem vai kvalificētiem paaugstinātas drošības elektroniskās identifikācijas pakalpojuma sniedzējiem un to sniegtajiem pakalpojumiem, piemēram, reģistrēt reģistrā kvalificētus vai kvalificētus paaugstinātas drošības elektroniskās identifikācijas pakalpojuma sniedzējus vai to sniegtos pakalpojumus vai pieņemt lēmumu par reģistrācijas atteikumu.Komitejas lēmumi tiek pieņemti katram Komitejas loceklim attiecīgo jautājumu vērtējot pilnībā, nevis tikai tā pārstāvamās iestādes kompetences ietvaros. Ņemot vērā iepriekš minēto, gadījumā, ja persona iesniegs sūdzību DVI par personas datu apstrādes darbībām, kuras par tiesiskām atzinusi Komiteja, tad DVI šī sūdzība būs jāvērtē likumā noteiktajā kartībā. Neskatoties uz to, ka Komitejas sastāvā ir DVI vadītājs, kurš ir piedalījies lēmuma pieņemšanā par subjekta reģistrāciju, tas nenozīmēs, ka persona, uz kuru attiecas lēmums par reģistrāciju, var prezumēt, ka datu aizsardzības jautājumi ir nepārsūdzami.Attiecībā uz Komitejas pieņemto lēmumu pārsūdzību, Komitejas nolikumā tiek noteikts, ka Komitejas izdotu administratīvo aktu vai faktisko rīcību var pārsūdzēt tiesā Administratīvā procesa likuma noteiktajā kārtībā. Saskaņā ar Administratīvā procesa likuma 76.panta otro daļu Administratīvo aktu var apstrīdēt padotības kārtībā augstākā iestādē. Likumā vai Ministru kabineta noteikumos var būt noteikta cita iestāde, kurā attiecīgo administratīvo aktu var apstrīdēt. Ja tādas nav vai tā ir Ministru kabinets, administratīvo aktu var apstrīdēt tajā iestādē, kura izdevusi šo aktu, vai uzreiz pārsūdzēt tiesā. Ja administratīvo aktu apstrīd iestādē, kura to izdevusi, uz apstrīdēšanas procesu attiecas noteikumi, kas šajā likumā paredzēti attiecībā uz augstāku iestādi.Ņemot vērā to, ka Komiteja ir koleģiāla uzraudzības institūcija aizsardzības ministra pakļautībā, un padotības kartībā augstāka iestāde ir Ministru kabinets, tad administratīvo aktu vai faktisko rīcību var pārsūdzēt tiesā. Komitejas lēmuma pieņemšana ir komplicēts process, kurā tiek iesaistīti dažādu institūciju pārstāvji (Komitejas sastāvā esošie locekļi vai viņu pilnvarotās personas), kuri lēmuma pieņemšanā piedalās katrs ar savām profesionālajām zināšanām un pieredzi.Ņemot vērā to, ka ar Fizisko personu elektroniskās identifikācijas likumā noteikto uzraudzības institūciju ir jāsaprot Komiteja – Elektroniskās identifikācijas uzraudzības komiteja, tad administratīvā procesa un lietvedības vešanas nosacījumi Komitejas nolikumā netiek iestrādāti, jo pretējā gadījumā Komitejas nolikums dublētu Fizisko personu elektroniskās identifikācijas likuma normas, uz kura pamata izdots Komitejas nolikums. Fizisko personu elektroniskās identifikācijas likuma 8.pantā ir noteikts, ka, lai elektroniskās identifikācijas pakalpojuma sniedzējs vai tā pakalpojums tiktu reģistrēts reģistrā, tam Komitejā jāiesniedz attiecīgie dokumenti, Komiteja viena mēneša laikā pārbauda iesniegtos dokumentus un pieņem lēmumu par reģistrāciju, Komitejai ir tiesības pagarināt dokumentu pārbaudes termiņu, kas nav ilgāks par diviem mēnešiem, Komitejai ir pienākums triju darbdienu laikā pēc lēmuma pieņemšanas rakstveidā informēt elektroniskās identifikācijas pakalpojuma sniedzēju. Lietvedības vešana Komitejas iekšienē detalizētāk tiks aprakstīta iekšējā normatīvajā aktā.Tā kā viena no taisnīga administratīvā procesa sastāvdaļām ir personas tiesības tikt uzklausītam, tad Komiteja šīs tiesības nodrošina rakstveidā saskaņā ar Fizisko personu elektroniskās identifikācijas likumu. Fizisko personu elektroniskās identifikācijas likums nosaka, ka, ja elektroniskās identifikācijas pakalpojuma sniedzējs nav iesniedzis visus likumā noteiktos dokumentus vai tajos norādītā informācija ir nepilnīga vai neprecīza, Komiteja par to rakstveidā informē pakalpojuma sniedzēju, norādot termiņu, kādā attiecīgie dokumenti vai ziņas iesniedzami Komitejā, un Komiteja attiecīgi pagarina lēmuma pieņemšanas termiņu.Lai arī Fizisko personu elektroniskās identifikācijas likuma prasības tiek piemērotas tikai no 2018. gada 1. janvāra, t.i., Komiteja elektroniskās identifikācijas pakalpojuma sniedzējus uzraudzīs un reģistrēs reģistrā no šī datuma, pašreiz VARAM saskaņā ar Fizisko personu elektroniskās identifikācijas likuma anotāciju ir deleģēta līdz 2017. gada 1. jūlijam izstrādāt četrus MK noteikumu projektus:1. Par kvalificēta vai kvalificēta paaugstinātas drošības elektroniskās identifikācijas pakalpojuma sniegšanas informācijas sistēmu, iekārtu un procedūru drošības aprakstā norādāmo informāciju.2. Par kvalificēta vai kvalificēta paaugstinātas drošības elektroniskās identifikācijas pakalpojuma sniedzēja apdrošināšanas minimālo summu un termiņu, kā arī izņēmuma gadījumiem – kad apdrošināšanas sabiedrība nesedz kvalificēta vai kvalificēta paaugstināta drošības elektroniskās identifikācijas pakalpojuma sniedzēja apdrošināšanas atlīdzību.3. Par tehniskajām un organizatoriskajām prasībām, kādām atbilst kvalificēts un kvalificēts paaugstinātas drošības elektroniskās identifikācijas pakalpojuma sniedzējs, autentifikācija, elektroniskās identifikācijas līdzekļi, kā arī kārtība, kādā tiek nodrošināta kvalificēta un kvalificēta paaugstinātas drošības elektroniskās identifikācija līdzekļa darbības izbeigšana, veicama drošā elektroniskās identifikācijas pārbaude, autentifikācijas apliecinājuma un ar neveiksmīgiem autentifikācijas mēģinājumiem saistītas informācijas izsniegšana un glabāšana, kā arī elektroniskās identifikācijas pakalpojuma sniegšanas informācijas sistēmu, iekārtu un procedūru drošības pārbaudes kārtība un termiņi.4. Par tehniskajām un organizatoriskajām prasībām, kas elektroniskā pakalpojuma sniedzējam jāievēro, saņemot kvalificētu vai kvalificētu paaugstinātas drošības elektroniskās identifikācijas pakalpojumu.Bet ņemot vērā to, ka tieši Komiteja būs tā, kura nākotnē atbildēs par prasību pārraudzību un pakalpojumu sniedzēju uzraudzību, tad MK noteikumu izstrāde ar MK sēdes protokolu tiek deleģēta Komitejai. Tiklīdz stāsies spēkā Komitejas nolikums, jaunizveidotajai Komitejai sadarbībā ar VARAM jāuzsāk darbs pie iepriekš minēto MK noteikumu izstrādes.Attiecībā uz elektronisko identifikāciju Komitejas nolikumā saskaņā ar regulu ir iestrādāts punkts par to, ka Komiteja Latvijā ir atbildīgā iestāde, kura paziņo elektroniskās identifikācijas shēmas Eiropas Komisijai. Regula nosaka prasību, ka dalībvalstīm obligāti jāatzīst (jāakceptē) citu dalībvalstu Eiropas Komisijai noziņotās elektroniskās identifikācijas shēmas. Lai arī prasība par pārrobežu elektronisko identifikāciju stājas spēkā no 2018. gada 29. septembra, Komitejai būs jāpieņem lēmums – vai Latvija brīvprātīgi paziņos savas nacionāli atzītās elektroniskās shēmas pirms 2018. gada 29. septembra, jo saskaņā ar regulu dalībvalsts to var darīt, sākot jau ar 2016. gada 1. jūliju.Informatīvajā ziņojumā noteikts, ka Komitejai jānodrošina kvalificētu uzticamības pakalpojumu sniedzēju uzraudzība, tajā skaitā uzticamu sertifikācijas pakalpojumu sniedzēju uzraudzība. Latvijā šobrīd vienīgais uzticamības pakalpojumu sniedzējs ir VAS “Latvijas Valsts radio un televīzijas centrs” (turpmāk – VAS LVRTC), kuru saskaņā ar Elektronisko dokumentu likumu uzrauga DVI. Komiteja varēs nodrošināt kvalificētu uzticamības pakalpojuma sniedzēju uzraudzību tikai pēc grozījumu veikšanas Elektronisko dokumentu likumā. Grozījumi Elektronisko dokumentu likumā ir nepieciešami, lai:1. Komiteja varētu pārņemt uzraudzības funkcijas, kuras šobrīd veic DVI, attiecībā uz uzticamiem sertifikācijas pakalpojuma sniedzējiem;
2. Elektronisko dokumentu likums nebūtu pretrunā ar regulu, kura harmonizē un padara stingrākas prasības dažādu uzticamības pakalpojumu sniedzējiem (VAS LVRTC).

Papildus Komitejai, pārņemot DVI funkcijas, nepieciešams veikt grozījumus arī MK noteikumos, kuri izdoti, pamatojoties uz Elektronisko dokumentu likumu.MK sēdē tika pieņemts lēmums VARAM ministram līdz 2017. gada 1. jūnijam iesniegt MK likumprojektu “Grozījumi Elektronisko dokumentu likumā” attiecībā uz uzticamu sertifikācijas pakalpojumu sniedzēju uzraudzību un reģistrēšanu, nosakot, ka Komiteja ir uzticamu sertifikācijas pakalpojumu sniedzēju uzraudzības iestāde. Pašreiz VARAM sadarbībā ar AM ekspertiem izstrādā Elektronisko dokumentu likuma grozījumus, kurus ieplānots veikt līdz 2017.gada martam. Tiklīdz Elektronisko dokumentu likumā būs veikti grozījumi, Komitejas nolikumā plānots iestrādāt Komitejas funkcijas attiecībā uz uzticamības pakalpojumu sniedzēju uzraudzību un reģistrēšanu, t.i., arī uzticamu sertifikācijas pakalpojumu sniedzēju (VAS LVRTC) uzraudzību.Informatīvajā ziņojumā noteikto Komitejas funkciju – nodrošināt interneta privāto tīklu un informācijas sistēmu drošību – paredzēts iestrādāt Komitejas nolikumā, tiklīdz stāsies spēkā Tīklu un informācijas drošības direktīva un tajā noteiktās prasības attiecībā uz uzraudzības iestādi.Papildus jānorāda, ka saskaņā ar Ministru kabineta 2015.gada 8.decembra sēdes protokola Nr.66, 50 § (Informatīvais ziņojums "Par parakstu vākšanas tiešsaistes sistēmas atbilstības sertifikāta izsniegšanas praksi un turpmāko rīcību parakstu vākšanas sistēmas drošības prasību izpildes uzraudzībai") 2.punktu AM jāizveido vienota, koleģiāla uzraudzības institūcija paredzot tai gan parakstu vākšanas tiešsaistes sistēmas atbilstības sertifikāta izsniegšanas funkciju attiecībā uz parakstu vākšanu par likumprojektu vai Satversmes grozījumu projektu, gan Eiropas pilsoņu iniciatīvas tiešsaistes sistēmas atbilstības sertifikāta izsniegšanas funkciju attiecībā uz savāktajiem paziņojumiem par atbalstu Eiropas pilsoņu iniciatīvām. Iepriekš minētā uzraudzības institūcija darbosies Komitejas ietvaros, līdz ar to, šī Komitejas funkcija tiks iestrādāta Komitejas nolikumā tiklīdz AM sadarbībā ar VARAM veiks grozījumus likumā "[Par tautas nobalsošanu, likumu ierosināšanu un Eiropas pilsoņu iniciatīvu](http://likumi.lv/ta/id/58065-par-tautas-nobalsosanu-un-likumu-ierosinasanu)” un VARAM sadarbībā ar AM veiks grozījumus Ministru kabineta 2014.gada 12.augusta noteikumos Nr.471 “Parakstu vākšanas tiešsaistes sistēmu drošības un tehniskās prasības”. |
| 3. | Projekta izstrādē iesaistītās institūcijas | MK noteikumu projekta izstrādē tika iesaistīta VARAM un DVI. |
| 4. | Cita informācija | Komitejas darbība tiks nodrošināta AM ikgadējā budžeta ietvaros no programmā 30.00.00 Valsts aizsardzības politikas realizācija” paredzētajiem līdzekļiem 2016.gada neatliekamā pasākuma “Paaugstinātas drošības elektroniskās identifikācijas pakalpojumu sniedzēju uzraudzības institūcija” ietvaros. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | 1. Elektroniskās identifikācijas pakalpojuma sniedzēji – [Pilsonības un migrācijas lietu pārvalde](http://www.pmlp.gov.lv/), VAS LVRTC, banku sektors, uzņēmumi, kuri sniedz savus pakalpojumus elektroniskajā vidē un paši nodrošina personu identifikāciju un kuri nolems kļūt par kvalificētu vai kvalificētu paaugstinātas drošības elektroniskās identifikācijas pakalpojuma sniedzēju.2. Eksperti, kuri veiks elektroniskās identifikācijas pakalpojumu sniegšanas informācijas sistēmu un procedūru drošības pārbaudi un sagatavos atzinumu iesniegšanai Komitejā. |
| 2. | Tiesiskā regulējuma ietekme uz tautsaimniecību un administratīvo slogu | Elektronisko pakalpojumu saņēmēju identifikācija, izmantojot elektroniskos pakalpojumus būs droša, jo Komiteja uzraudzīs un reģistrēs reģistrā elektroniskās identifikācijas pakalpojumu sniedzējus, pārbaudot to atbilstību Fizisko personu elektroniskās identifikācijas likumā noteiktajām prasībām.Administratīvais slogs mainīsies elektroniskās identifikācijas pakalpojuma sniedzējiem (VAS LVRTC, banku sektoram, uzņēmumiem kuri sniedz pakalpojumus elektroniskajā vidē un paši nodrošina personu identifikāciju un kuri nolems kļūt par kvalificētu vai kvalificētu paaugstinātas drošības elektroniskās identifikācijas pakalpojuma sniedzēju), jo tiem būs jāreģistrējas Komitejas uzturētajā reģistrā.Administratīvais slogs mainīsies arī personām – ekspertiem, kuri pārbaudīs kvalificēta vai kvalificēta paaugstinātas drošības elektroniskās identifikācijas pakalpojuma sniegšanas informācijas sistēmu, iekārtu un procedūru drošību, jo šīm personām būs jāatbilst noteiktām prasībām, lai Komiteja tās iekļautu sarakstā.Administratīvais slogs mainīsies - palielināsies institūcijām, kuras ir Komitejas sastāvā, jo to vadītājiem vai to pilnvarotām personām ne retāk, kā reizi pusgadā būs jāsanāk uz Komitejas sēdi.Papildus administratīvais slogs palielināsies AM, jo tā nodrošina Komitejas sekretariāta darbu, bet ņemot vērā to, ka AM tiek piešķirti papildus finanšu līdzekļi Komitejas izveidei, tad anotācijas II sadaļas 3.punkts netiek aizpildīts. |
| 3. | Administratīvo izmaksu monetārs novērtējums |  Ņemot vērā to, ka AM tiek piešķirti papildus finanšu līdzekļi Komitejas izveidei, tad šis anotācijas punkts netiek aizpildīts. |
| 4. | Cita informācija | Nav. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Nepieciešamie saistītie tiesību aktu projekti | Grozījumi MK 2003. gada 29. aprīļa noteikumos Nr. 236 “Aizsardzības ministrijas nolikums”.  |
| 2. | Atbildīgā institūcija | AM. |
| 3. | Cita informācija | Nav. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Projekts šo jomu neskar. |
| 2. | Sabiedrības līdzdalība projekta izstrādē | Projekts sabiedriskajai apspriešanai publicēts AM mājaslapas sadaļā „Sabiedrības līdzdalība”.  |
| 3. | Sabiedrības līdzdalības rezultāti | Projekts šo jomu neskar. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Komitejas sastāvā iekļautās institūcijas: 1. AM;
2. SM;
3. TM;
4. IeM;
5. VARAM;
6. DVI;
7. CERT.LV.
 |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Jauna institūcija netiek radīta, Komiteja tiek veidota AM ministra pakļautībā, līdz ar to nav nepieciešami ar administratīvās sistēmas uzturēšanu (lietvedību, grāmatvedību u.tml.) saistītie izdevumi. |
| 3. | Cita informācija | Nav. |

Anotācijas III un V sadaļa – projekts šīs jomas neskar.

Aizsardzības ministrs R. Bergmanis

Vīza: valsts sekretārs J. Garisons

04.10.2016 11:28:00

2117

Z. Beļavska, 67335352

zane.belavska@mod.gov.lv